Document ID: 32006D0801

32006D0801
L 329/26
JURNALUL OFÍCIAL AL UNIUNII EUROPENE
DECIZIA COMISIEI
din 17 noiembrie 2006
de modificare a Deciziei 2005/432/CE de stabilire a condițiilor de sănătate animală și publică, precum și a modelelor de certificate pentru importul de produse din carne destinate consumului uman, provenind din țări terțe și de abrogare a Deciziilor 97/41/CE, 97/221/CE și 97/222/CE
[notificată cu numărul C(2006) 5444]
(Text cu relevanță pentru SEE)
(2006/801/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/118/CEE a Consiliului din 17 decembrie 1992 de stabilire a condițiilor de sănătate publică și animală care reglementează schimburile și importurile în Comunitate de produse care nu intră sub incidența condițiilor menționate, stabilite de reglementările comunitare specifice prevăzute în capitolul I din anexa A la Directiva 89/662/CEE și, în ceea ce privește agenții patogeni, la Directiva 90/425/CEE (1), în special articolul 10 alineatul (2) litera (c),
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea pe piață a produselor de origine animală destinate consumului uman (2), în special articolul 8 alineatul (4), articolul 9 alineatul (2) litera (b) și articolul 9 alineatul (4) literele (b) și (c),
întrucât:
(1)
Ar trebui să se actualizeze trimiterile la documentele menționate în anumite definiții cuprinse în Decizia 2005/432/CE a Comisiei (3).
(2)
Luând în considerare faptul că Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare, Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală, precum și Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman sunt aplicabile în prezent, este necesar să se modifice și să se actualizeze condițiile de sănătate în Comunitate și cerințele în domeniul certificării pentru importul în Comunitate de produse din carne provenind de la bovine domestice, porcine, ovine, caprine, solipede, păsări de curte, vânat de crescătorie, iepuri domestici și vânat sălbatic.
(3)
Ar trebui să se modifice modelul de certificat de sănătate animală pentru a facilita funcționarea sistemului Traces instituit în conformitate cu Decizia 2003/623/CE a Comisiei din 19 august 2003 privind dezvoltarea unui sistem informatic veterinar integrat numit Traces (4).
(4)
Este necesar să se prevadă o perioadă de tranziție în care vor putea fi utilizate în continuare certificatele eliberate în conformitate cu normele anterioare.
(5)
Decizia 2005/432/CE ar trebui, prin urmare, modificată în consecință.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2005/432/CE se modifică după cum urmează:
1.
Articolele 2 și 3 se înlocuiesc cu următorul text:
„Articolul 2
Definiția produselor din carne
În sensul prezentei decizii, definiția produselor din carne este cea de la punctul 7.1 din anexa I la Regulamentul (CE) nr. 853/2004.
Articolul 3
Condiții privind speciile și animalele
Statele membre se asigură că loturile de produse din carne importate în Comunitate sunt compuse din carne sau din produse din carne provenind de la următoarele specii sau animale:
(a)
păsări de curte domestice din următoarele specii: găini, curci, bibilici, gâște și rațe domestice;
(b)
animale domestice din următoarele specii: animale din specia bovină incluzând Bubalus bubalis și Bison bison, porcine, ovine, caprine și solipede;
(c)
vânat de crescătorie și iepuri domestici în sensul punctului 1.6 din anexa I la Regulamentul (CE) nr. 853/2004;
(d)
vânat sălbatic în sensul punctului 1.5 din anexa I la Regulamentul (CE) nr. 853/2004.”
2.
Anexa III se înlocuiește cu textul din anexa I la prezenta decizie.
3.
Anexa IV se înlocuiește cu textul din anexa II la prezenta decizie.
Articolul 2
Prezenta decizie se aplică de la 1 martie 2007.
Cu toate acestea, certificatele de sănătate publică și animală eliberate înaintea datei de aplicare a prezentei decizii pot fi utilizate până la 1 iunie 2007.
Articolul 3
Prezenta decizie se adresează statelor membre.
Adoptată la Bruxelles, 17 noiembrie 2006.

Labels: 3
17
5
6